KOMISIJOS SPRENDIMAS
2006 m. sausio 18 d.
dėl tam tikrų galvijų ausų įsagų naudojimo ilgiausio nustatyto laikotarpio pratęsimo
(pranešta dokumentu Nr. C(2006) 43)
(Tekstas svarbus EEE)
(2006/28/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1760/2000, nustatantį galvijų identifikavimo bei registravimo sistemą, reglamentuojantį jautienos bei jos produktų ženklinimą ir panaikinantį Tarybos reglamentą (EB) Nr. 820/97 (1), ypač į jo 4 straipsnio 2 dalį,
atsižvelgdama į valstybių narių prašymus,
kadangi:
(1)
Pagal Reglamentą (EB) Nr. 1760/2000 kai kurios valstybės narės paprašė, kad galvijų ausų įsagų naudojimo ilgiausias nustatytas laikotarpis būtų pratęstas iki šešių mėnesių, jei gyvuliai laikomi ypatingomis sąlygomis ir jei dėl teritorijos išskirtinių kliūčių arba dėl labai agresyvaus gyvulių elgesio yra sudėtinga ir netgi pavojinga gyvulius paženklinti įsagais per 20 dienų nuo jų gimimo.
(2)
Ilgiausią nustatytą ausų įsagų naudojimo laikotarpį turėtų būti leista pratęsti tokiomis aplinkybėmis ir taikant atitinkamas apsaugos priemones. Visų pirma būtina užtikrinti, kad galvijų duomenų bazėje esančios informacijos kokybė nenukentėtų ir kad nebūtų perkelti galvijai, kurie nebuvo paženklinti ausų įsagais.
(3)
Šis pratęsimas turėtų būti taikomas tik tiems ūkiams, kuriems atitinkama valstybė narė suteikė individualius leidimus pagal aiškiai nustatytus kriterijus.
(4)
Kadangi šiame sprendime numatomos priemonės turėtų būti taikomos visoms valstybėms narėms, 1998 m. spalio 12 d. Komisijos sprendimas 98/589/EB dėl ausų įsagų Ispanijos galvijų bandai priklausantiems tam tikriems galvijams ilgiausio taikymo laikotarpio pratęsimo (2), kuriuo nustatomos ypatingos sąlygos Ispanijai, turėtų būti panaikintas.
(5)
Šiame sprendime numatytos priemonės atitinka Europos žemės ūkio orientavimo ir garantijų fondo komiteto nuomonę,
PRIĖMĖ ŠĮ SPRENDIMĄ:
1 straipsnis
Leidimas pratęsti ženklinimo laikotarpį
Valstybės narės gali suteikti leidimus pratęsti ilgiausią nustatytą laikotarpį iki šešių mėnesių, kaip nurodyta Reglamento (EB) Nr. 1760/2000 4 straipsnio 2 dalyje, žindenių karvių, kurios nelaikomos pienui, veršeliams naudoti ausų įsagų, jei laikomasi šio sprendimo 2-5 straipsniuose nustatytų sąlygų.
2 straipsnis
Leidimų suteikimo sąlygos
1. Valstybės narės gali suteikti leidimus, kaip numatyta 1 straipsnyje, jei laikomasi toliau nurodytų sąlygų:
a)
ūkis yra ganyklinis, o žindenės karvės laikomos ekstensyviomis sąlygomis;
b)
teritorijoje, kurioje gyvuliai laikomi, yra didelių gamtinių kliūčių, kurios sąlygoja mažiau gyvulių fizinių kontaktų su žmonėmis;
c)
gyvuliai nėra pripratę prie nuolatinių kontaktų su žmonėmis ir elgiasi labai agresyviai;
d)
kai naudojamos ausų įsagai kiekvienas veršelis gali būti aiškiai priskirtas savo motinai.
2. Valstybės narės gali nustatyti papildomų kriterijų, visų pirma apriboti leidimų išdavimą, kaip nurodyta 1 straipsnyje, atitinkamiems geografiniams regionams arba konkrečioms veislėms.
3. Valstybės narės praneša Komisijai, ar jos taiko šį sprendimą, ir informuoja, jeigu jos nustato papildomų kriterijų, kaip nurodyta 2 dalyje.
3 straipsnis
Ženklinimas
Ūkiuose, kuriems buvo suteikti leidimai pagal 1 straipsnį, ausų įsagai įsegami ne vėliau kai:
-
veršeliui sueina šeši mėnesiai,
-
veršelis atskiriamas nuo motinos,
-
veršelis palieka ūkį.
4 straipsnis
Kompiuterinė duomenų bazė
1. Kompetentinga institucija kompiuterinėje galvijų duomenų bazėje, nurodytoje Reglamento (EB) Nr. 1760/2000 5 straipsnyje, registruoja pagal šio sprendimo 1 straipsnį atitinkamiems ūkiams išduotus leidimus.
2. Galvijų turėtojai, pagal Reglamento (EB) Nr. 1760/2000 7 straipsnio 1 dalį pranešdami apie kiekvieno gyvulio gimimą, kompetentingą instituciją informuoja apie visus gyvulius, kurie pagal šį sprendimą dar nebuvo paženklinti ausų įsagais.
3. Kompetentinga institucija gyvulius, kurie jiems gimus nebuvo įsegti ausų įsagai, galvijų kompiuterinėje duomenų bazėje įregistruoja kaip nepaženklinti galvijai.
5 straipsnis
Kontrolės priemonės
Kompetentinga institucija ne rečiau kaip vieną kartą per metus tikrina visus ūkius, kuriems pagal 1 straipsnį buvo išduoti leidimai. Jei nebesilaikoma 2 straipsnyje nurodytų sąlygų, ji panaikina leidimą.
6 straipsnis
Panaikinimas
Sprendimas 98/589/EB yra panaikinamas.
7 straipsnis
Adresatai
Šis sprendimas yra skirtas valstybėms narėms.
Priimta Briuselyje, 2006 m. sausio 18 d.